El Campament Digital arriba a Burjassot per a formar als joves en competències digitals
2025-07-24

Aventures, missions i reptes adaptats a cada edat. Això és el que ofereix el Campament Digital als joves de Burjassot que tindran l’oportunitat de gaudir de part de les vacances estivals formant-se en competències digitals i internet, a través d’aventures i ferramentes útils.

El Campament Digital està pensat per a joves d’entre 14 i 17 anys i es desenvoluparà en l’aula d’Informàtica de la Casa de Cultura, del 7 al 18 de juliol. Per a apuntar-se al Campament Digital, les persones interessades han d’enviar un correu electrònic, amb les dades personals a ruben.cosias@burjassot.es . El període per a enviar el correu electrònic està obert fins al 13 de juny.

En el curs, de 30 hores i impartit per professionals de la Fundació Cibervoluntarios, els joves abordaran temes com el ciberassetjament, la seguretat, la desinformació, continguts digitals, privacitat, l’ús responsable i conscient d’internet, etc.

És una iniciativa impulsada per la Fundació Cibervoluntarios, dins del Programa de Competències Digitals per a la Infància, CODI, posat en marxa pel Ministeri de Joventut i Infància i finançat per Fons Next Generation de la Unió Europea.